เป็นร้านที่มีความตั้งใจที่จะมาทานอยู่นานมากแล้ว เพราะผ่านไปมาบ่อยๆ เห็นป้ายเชลล์ชวนชิมติดหราอยู่ แต่ติดขัดเรื่องที่จอดรถ เพราะบริเวณบ่อนไก่และคลองเตยนั้น เป็นที่เลื่องลือเรื่องการแจกใบสั่งจราจร ประกอบกับรถที่ติดเกือบตลอดทั้งวั้น จึงหาโอกาสเหมาะๆไม่ได้สักครั้ง ครั้งนี้ผ่านมาเป็นช่วงที่การจราจรไม่หนาแน่นนัก ก็เลยเสี่ยงจอดทานดูสักครั้ง ซึ่งก็ไม่ผิดหวังเลย ร้านนี้เป็นร้านขายอาหารประเภทจานเดียวที่มีไม่มากอย่างนัก ไม่ต้องมีเมนู ใช้ทำเป็นรูปติดอยู่ในร้านเลย ชอบอะไรก็สั่งได้เลย ตัวร้านเป็นตึกแถวห้องเดียว ค่อนข้างเก่า และขาดการดูแลเท่าที่ควร ก็คงจะเป็นร้านที่เช่าที่เขาอยู่ เพราะทราบจากพนักงานในร้านว่าร้านนี้เคยอยู่ที่แถวเฉลิมบุรี แต่ย้ายมาอยู่ที่นี่ค่อนข้างนานแล้ว พระรามลงสรง เป็นอาหารขึ้นชื่อของร้าน เกือบทุกโต๊ะจะสั่งมาทานกัน รสชาติดี แบบง่ายๆ เหมาะกับผู้ที่ไม่นิยมรสชาติที่จัดจ้าน แต่ถ้าเพิ่มน้ำส้มพริกตำ น้ำปลาอีกสักหน่อย ก็ลงตัวพอดี หมูสะเต๊ะที่นี่ก็จัดว่าไม่เป็นรองใคร เนื้อนุ่ม ย่างกำลังดี น้ำจิ้มและอาจาดก็อร่อย รวมถึงขนมปังปิ้งด้วย ที่เขาหั่นได้หนาพอดี ปิ้งไม่ไหม้จนเกินไป นอกจากนี้ ที่เราคาดไม่ถึงเลยก็คือก๋วยเตี๋ยวเย็นตาโฟ ที่ดูเหมือนจะธรรมดา แต่ร้านเขาทำเครื่องเคียงได้อร่อยทีเดียวโดยเฉพาะ ลูกชิ้นกุ้ง ฮือแซ ปลาหมึกกรอบ เรียกว่าถ้ามีโอกาสคงต้องมาลองเมนูอื่นๆอีกแน่นอน